इम्यूनिटी

इम्यूनिटी () जीव बिज्ञान आ डाक्टरी में, अइसन संतुलन के स्थिति होला जेह में जीव के शरीर के भीतर भरपूर सुरक्षा सिस्टम होखे ला जे इन्फेक्शन, बेमारी आ अउरी कई किसिम के जीवीय हमला सभ से लड़ सके ला जबकि ई सिस्टम ऎतना सहनशीलो जरूर होला कि कौनों चीज से एलर्जी ना पैदा होखे चाहे ऑटोइम्यून बेमारी न होखे। आसान भासा में इम्यून सिस्टम एगो अइसन सिस्टम हवे जे बाहरी आ नोकसानदेह हमला सभ से लड़ के जीव के बचाव करे ला। जब इम्यून सिस्टम कौनों गैर-नोकसानदेह चीज के नोकसानदेह मान के ओहू से लड़े शुरू क देला तब ओह इस्थिति के एलर्जी कहल जाला; जब अपने शरीर के कौनों चीज-पदार्थ के बाहरी आ नोकसानदेह मान के ओकरा बिरोध करे लागे तब अइसन इस्थिति ऑटोइम्यून बेमारी कहाला। एही इम्यून सिस्टम के सही-सही काम करे आ बैलेंस के इस्थिति में रहले के दसा इम्यूनिटी हवे।

 इम्यूनिटी बूस्टर
अइसन बिबिध किसिम के दवाई, हेल्थ सप्लीमेंट आ खानपान के चीज के सलाह चलन में बाटे जेकरा से इम्यूनिटी बढ़ जाई अइसन मानल जाला। उदाहरण खातिर दू बेर नोबल पुरस्कार के बिजेता रहल बैज्ञानिक लिनस पाउलिंग अपना किताब में दावा कइलेन की विटामिन-सी (एस्कार्बिक एसिड) से शरीर के इम्यूनिटी बढ़ावल जा सके ला, हालाँकि की बाद के रिसर्च में उनके ई दावा सही ना साबित भइल। एही तरह से बाकी चीजन के इस्तेमाल से भी इम्यूनिटी बढ़े ले एह बिचार के आधुनिक बिज्ञान मिथक चाहे कल्पना के चीज माने ला आ बैज्ञानिक लोग एकरे भरोसे रहे के सलाह ना देला।

 संदर्भ 

श्रेणी:सेहत